Krever at prinsesse Madeleine jobber mer
Mens babymagen til kronprinsesse Victoria (34) vokser, legges det nå planer for hvordan hennes yngre søsken kan steppe inn som vikarer i tiden som kommer.Den svenske avisen Aftonbladet skriver at Madeleine og Philip ikke var i nærheten av å stille på så mange offisielle oppdrag som resten av kongefamilien i løpet av fjoråret. Madeleine kastet bare glans 45 ganger, mens Carl Philip kun representerte kongehuset ved 44 anledninger. Det tilsvarer i snitt 3-4 opptredener for hver av de to per måned. - De kommer til å ta kronprinsessens plass mye hyppigere i 2012, opplyser pressesjef Bertil Ternert til avisen. Blant annet valgte Madeleine i desember for andre året på rad å stå over Nobel-gallaen i Stockholm. Victorias ektemann, Prins Daniel, står til sammenligning oppført med 106 offisielle representasjonsoppdrag i 2011. Kronprinsessen selv stilte på 143 tilstelninger. Kong Carl Gustaf topper ikke overraskende listen med 228 representasjoner - foran dronning Silvias 174. Selv om Madeleine og Carl Philip har glimret med sitt fravær på en rekke arrangementer hvor de kongelige ellers har vært representert, har de to likevel hyppig figurert i pressen - på grunn av sitt kjærlighetsliv. Madeleine, som det siste året har bodd i New York, har etter bruddet med Jonas Bergström (32) funnet lykken med den amerikanske finansmannen Chris O'Neill (36). Selv om de to ikke har uttalt seg offentlig om romansen, er de ofte avbildet i svenske medier. Carl Philip på sin side har vist seg stadig oftere sammen med sin Sofia Hellqvist (26), den tidligere realitykjendisen som i 2011 for alvor har blitt tatt inn i varmen hos kongefamilien.I New York jobber Madeleine på frivillig basis for stiftelsen Childhood Foundation. Prinsessen har måttet tåle mye kritikk for at hun har valgt å tilbringe så mye tid i utlandet framfor å prioritere kongelige plikter i hjemlandet. - Jeg tror at alt i livet har en mening. Det at jeg fikk mulighet til å bo her i New York og jobbe mer intensivt med Childhood, er noe jeg er svært glad og takknemlig for, uttalte Madeleine til livsstilsmagasinet A i fjor. Madeleine har i andre intervjuer forklart at hun ser på arbeidet som «sitt bidrag til veldedighet». Hun hever derfor ikke lønn fra stiftelssen.Kronprinsesse Victoria har angivelig termin i mars. Når hun nå nærmer seg fødselen, må særlig Carl Philip belage seg på å jobbe mer i hjemlandet. Madeleine kommer nemlig fortsatt til å oppholde seg mye i USA. - Det er naturlig at det blir prinsen som kommer til å få flere oppdrag her hjemme i Sverige, sier pressesjefen. - Prinsesse Madeleine kommer til å ta seg av mye av Sveriges representasjon i USA, men hun vil også få mer å gjøre hjemme i Sverige, legger Ternert til. Ifølge Aftonbladet er kongefamiliens samlede apanasje på 122 millioner svenske kroner. På det svenske kongehusets hjemmesider er mange arrangementer allerede spikret i den offisielle kalenderen.Ta en titt her.
Det svenske hoffet forlanger at prinsesse Madeleine (29) og prins Carl Philip (32) jobber hardere i 2012 enn i 2011.